Ivan Trnski - Wikipedija

# Ivan Trnski

### Izvor: Wikipedija

Ivan Trnski

Ivan Trnski (Nova Rača kod Bjelovara, 1. svibnja 1819. - Zagreb, 30. lipnja 1910.), hrvatski književnik, prevoditelj i zagonetač.

## [uredi] Životopis

Rodio se u učiteljskoj obitelji u selu Rači kod Bjelovara. Gimnaziju je pohađao u Zagrebu, a trogodišnji tečaj za administrativnog graničnog časnika završio je u Grazu. Kao višegodišnji upravni časnik Krajiške uprave unaprijeđen je 1867. u potpukovnika, a 1869. u pukovnika. Bio je prvi veliki župan bjelovarsko-križevačke županije od srpnja 1871. do veljače 1872, kad se odrekao te dužnosti. Umro je u Zagrebu.

## [uredi] Književni rad

Pisao je pjesme (davorije, prigodnice i popularne napjeve; "Oj jesenske duge noći") te pripovijesti, prevodio s engleskog, njemačkog, ruskog i češkog jezika (Shakespearea, Schillera i Puškina - "Evgenij Onjegin"), bavio se pitanjima jezika i metrike. Neki ga zbog rasprave "O stihotvorstvu" ("Vijenac", 1874) nazvaše ocem hrvatske metrike. Suvremenici su ga slavili kao svojeg ovjenčanog pjesnika i borca za narodna prava, dok ga je kasnija kritika odredila kao vještog versifikatora i ustrajnog prigodničara. Bio je glavni organizator (1900) i predsjednik Društva hrvatskih književnika. Suradnik je mnogih časopisa - od Gajeve "Danice" (18350) do "Savremenika" (1910). Surađivao je i u listovima "Neven" i "Vijenac".

Pjesničke zbirke: "Pjesme krijesnice"; "Popijevke i milosnice mladenke".

## [uredi] Zagonetke

Trnski je također značajan kao autor zagonetaka (čistih zagonetaka, anagrama odn. premetaljki, akrostihova, kombinacija...), koje je s prekidima objavljivao tokom 50 godina. Objavljivao ih je u "Zori dalmatinskoj" (Zadar), "Nevenu" (Zagreb), "Glasonoši" (Karlovac), "Prosvjeti" (Zagreb) i "Nadi" (Sarajevo).

Prvu zagonetku objavio je početkom 1845. godine u "Zori dalmatinskoj", dok mu je prva zagonetka u "Nevenu" objavljena 15. I. 1852. (br. 3, str. 46), a posljednja vjerojatno u broju 46 od 23. XI. 1854. godine. Objavio ih je dvadesetak, sve su bile stihovne i sve su objavljene pod nazivom "zagonetka", premda su bile različitih vrsta.

Koristio je pseudonim Skrivnatin (anagram od Ivan Trnski) ili Skrevnatin (anagram od Ivan Ternski).

Izvor: Opća enciklopedija JLZ, Zagreb, 1977-1982. - Stjepan Horvat: "Leksikon zagonetača Jugoslavije", Bjelovar - Slavko Peleh: "Ivan Trnski i zagonetke", "Zagonetač" ("Čvor-razbibriga" broj 271), ..., 131, 1/2 - Bjelovar, 13. XI. 1976. - Slavko Peleh: "Zagonetanje posljednjeg ilirca", "Večernji list", ..., 6416, .. - 28/29. VI. 1980. - Jovan G. Vuković: "Literate enigmate", Sombor, 1991. (str. 40)

Dobavljeno iz "http://hr.wikipedia.org../../../i/v/a/Ivan_Trnski_e0f6.html"

Kategorije: Hrvatski književnici | Hrvatski prevoditelji | Enigmatičari | Bjelovar

##### Views

- Članak
- Razgovor
- Trenutna inačica

##### Traži